ผมปวดหน่วงๆ ช่วงบริเวณหน้าท้อง ตรงกลาง บางทีก็ด้านซ้าย ได้พบแพทย์ แจ้งว่าเป็นโรคกระเพาะ ให้ยายับยั้งการหลั่งกรดในกระเพาะอาหารรักษา 2-3 อาทิตย์ก็ยังไม่หาย แต่ก็ดีขึ้นบ้าง แต่ยังอาการหน่วงๆ บริเวณท้อง ยิ่งช่วงตอนท้องว่าง ตอนนี้มีอาการเพิ่มเติมคือ ปวดหลังบริเวณด้านขวาบน ยิ่งตอนเช้าตื่นมาจะปวดหลังด้านขวาบนมาก*** ไปตรวจสุขภาพล่าสุด ตับ ไต หัวใจ ความดัน ทุกอย่างปกติ (ตรวจเลือด เอ็กซเรย์ คลื่นหัวใจ)ไม่ทราบว่าเกี่ยวกับโรคกระเพาะที่เป็นอยู่ไหมครับ แล้วอันตรายไหมครับ นานไหมครับกว่าจะหายจากโรคกระเพาะ
สวัสดีค่ะ โรคกระเพาะอาหารอักเสบอาจทำให้รู้สึกไม่สบายท้อง ปวดจุกแน่นท้อง แสบท้อง ท้องอืด การรักษาโรคกระเพาะอาหารอักเสบนอกจากทานยาลดกรดหรือยาฆ่าเชื้อหากมีการติดเชื้อแบคทีเรีย และยังอาศัยการปรับเปลี่ยนพฤติกรรมร่วมด้วย เช่น ทานอาหารให้ตรงเวลา หลีกเลี่ยงอาหารรสจัด เครื่องดื่มที่มีคาเฟอีน แก๊สหรือแอลกอฮอล์ รวมทั้งไม่สูบบุหรี่ ลดความเครียด ระยะเวลารักษาและการตอบสนองแตกต่างกันไปนาน 2 สัปดาห์จนถึงหลายเดือน ส่วนอาการปวดหลังด้านขวาบนในกรณีนี้ หากหมายถึงอาการปวดเมื่อย ไม่ได้เป็นภาวะแทรกซ้อนของโรคกระเพาะอาหารอักเสบค่ะ อย่างไรก็ตาม หากอาการปวดหลังด้านขวาบนยังไม่ดีขึ้น ควรไปพบแพทย์เนื่องจากต้องได้ประวัติการเจ็บป่วยเพิ่มเติมและตรวจร่างกายเพื่อช่วยในการวินิจฉัยค่ะ